දියරමය ඖෂධ ශරීරගත කිරීමට භාවිතා කරන ප්‍රමිතියෙන් බාල අයි පී සෙට් තොගයක් කොළඹ ජාතික රෝහලේ දැඩිසත්කාර ඒකකවලට බෙදා හැර ඇතැයි රෝහල් ආරංචිමාර්ග සඳහන් කරයි.සාමාන්‍යයෙන් මේ මෙවලම ජීවානුහරණය කර බෙදාහරින්නක් වූවත් මේ අයි. වී. සෙට්වල ඇසුරුම්හි ප්ලාස්ටරයක් අලවා තිබූ බවත් ප්ලාස්ටරය ගලවා බැලූ පසු ඇසුරුම සිදුරු වී ඇති බවත් එම රෝහල් ආරංචි මාර්ග පවසයි.මේ ඇසුරුම්වල රාජ්‍ය ලාංඡනයක් පවා නොමැති අතර ප්‍රමිතියෙන් බාල අයි. වී. සෙට් වහාම භාවිතයෙන් ඉවත් කිරීමට ජාතික රෝහලේ විශේෂඥ වෛද්‍යවරු තීරණය කරති.ප්‍රමිතියෙන් බාල මෙවැනි උපකරණ රෝගීන්ගේ ප්‍රතිකාර කටයුතුවලට භාවිතා කිරීමෙන් රෝගීන්ගේ ශරීරයට විෂබීජ ඇතුළු විය හැකි බවත් එය රෝගීන්ගේ ජීවිතවලට අවදානම් බවත් වෛද්‍යවරු පවසති.මේ පිළිබඳව වෛද්‍ය සැපයීම් අංශයේ අධ්‍යක්ෂ වෛද්‍ය කමල් ජයසිංහ මහතාගෙන් විමසූ විට කියා සිටියේ මේ සම්බන්ධයෙන් පැමිණිලි ලැබුණු වහාම පරීක්ෂණයක් පැවැත්වීමට ආරම්භ කළ බවත් අදාළ සැපයුම්කරුවන්ට දඬුවම් ලබාදීමට කටයුතු කරන බවත්ය..